《免除宿迁县等地部分正赋》
清代·乾隆

忆我三番曾过此，满目民艰恫瘝视。
蠲租加赈不少靳，究亦无能疮痏起。
壬午之岁博咨访，略觉其中悉源委。
因为疏剔六塘河，果然潦尽堪耕耜。
人事尽而天贶随，连岁秋收皆获美。
兹来殊觉大改观，凭舆历览心生喜。
户有盖藏育鸡豚，衣鲜褛裂赡妇子。
不灾不赈奚所加，究欲加思念无已。
因思时巡免正供，十分之三常例耳。
数县瘠土应倍怜，益二至五斯可矣。
国有余用苏茆簷，减一半惟投悬匦。
伫看元气复闾阎，庶协以休以助理。